Haluzice (okres Nové Mesto nad Váhom)

Haluzice sú malá obec na západnom Slovensku v okrese Nové Mesto nad Váhom v Trenčianskom kraji.

Polohopis 
Obec leží jedenásť kilometrov severne od okresného mesta v Bošáckej doline v mierne zvlnenej krajine najjužnejšej časti Považského podolia. Najvyšším vrchom v okolí je Hájnica (341 m n.m.).

Cez obec preteká Haluzický potok, ktorý svojou erozívnou činnosťou vytvoril unikátnu prírodnú pamiatku Haluzická tiesňava a delí obec na dve časti. Z okolitých svahov je výhľad na Považský Inovec, zrúcaninu Beckovského hradu, zrúcaninu Tematín a na končiare Bielych Karpát.

Dejiny 
Prvá písomná zmnienka o obci pochádza z roku 1398 v listine z nitrianskej kapituly v ktorej bol zoznam obcí. Avšak osídlenie lokality je zrejme oveľa staršie, pretože v obci stoja zrúcaniny neskororománskeho kostola s hradiskom z prvej štvrtiny 13. storočia. Archeologické nálezy sídliska a popolnicového pohrebiska lužickej kultúry z mladšej bronzovej doby svedčia o ranom osídlení Haluzíc. 

V minulosti mala obec oveľa väčší význam ako dnes, pri fare fungovala aj škola a podľa historických zdrojov zostala fara v Haluziciach aj dlho po tom čo dostavali kostol v Bošáci. Až v roku 1778 faru úradne presťahovali do neďalekej Bošáce. Kostol bol v čase svojho vzniku jedinou kamennou stavbou v okolí a jeho ochranná funkcia sa znásobila výstavbou obranného múru, ktorý poskytoval pre obyvateľov útočisko v časoch vojen a nájazdov nepriateľských vojsk. Na konci 14. storočia sa obec dostala do vlastníctva beckovského panstva. Podľa historických prameňov fungoval kostol v roku 1435 ako predný voj Trenčianskeho hradu. Neskôr sa v priestore hradiska vraj konali aj tradičné jarmoky. Miestne obyvateľstvo sa živilo prevažne poľnohospodárstvom. 

V rokoch 1962-1990 bola obec súčasťou západne ležiacej Bošáce.

Obyvateľstvo 
Demografický vývoj obce je nepriaznivý. V roku 1930 mala obec až 283 obyvateľov, ktorý sa k roku 1961 znížil na 272 obyvateľov.  V roku 1991 žilo v obci už len 85 obyvateľov a obec mala 36 domov, z ktorých takmer polovica bola obývaná len jednou osobou. Dnes sa v obci nachádza aj niekoľko nadštandardných novostavieb, staré roľnícke domy sú často využívané skôr na chalupársky účel. Vekový priemer obyvateľov Haluzíc je vysoký, prevažujú dôchodcovia. V roku 2007 žilo v obci 64 obyvateľov.

Kultúra a zaujímavosti

Pamiatky 
 Zrúcanina rímskokatolíckeho kostola Všetkých svätých, jednoloďovej neskorománskej stavby s polkruhovou apsidou, bez veže, z prvej štvrtiny 13. storočia. Na začiatku 16. storočia bola loď kostola rozšírená západným smerom, v toto období dostali okná lode gotickú úpravu s lomeným záklenkom. Kostol bol v rokoch 1540-1620 a na začiatku 18. storočia evanjelický (do roku 1708). Neskôr slúžil ako farský kostol až do roku 1810, keď bol kvôli zlému technickému stavu uzatvorený. Prvou obnovou prešiel v roku 1968, od roku 2013 prebieha jeho postupná obnova. Z románskej stavby sa okrem muriva časti lode a apsidy dochovali dve románske okná v apside a južný portál lode. Gotická socha Madony z konca 15. storočia pochádzajúca z tohto kostola sa dnes nachádza vo farskom kostole v Beckove. Kostol sa nachádza v areáli ohradenom kamenným múrom a vstupnou vežovou bránou zo 16. storočia. Západne od kostola sa nachádza malá murovaná zvonica.

Prírodné zaujímavosti 
Na areál kostolíka priamo nadväzuje druhá významná pamätihodnosť - prírodná pamiatka Haluzická tiesňava, ktorá vznikla erozívnou činnosťou Haluzického potoka.

Infraštruktúra 
Haluzice ležia bokom od hlavných cestných trás. Prístup k obci je z cesty I/61 z Nového Mesta nad  Váhom do Trenčína, buď cez obec Trenčianske Bohuslavice alebo Štvrtok. Cez obec prechádza niekoľko autobusových liniek z Nového Mesta nad Váhom do Novej Bošáce a Bošáce.

Iné projekty

Referencie

Zdroje 
 Kolektív autorov pedagógov, doktorandov a študentov Slovenskej poľnohospodárskej univerzity v Nitre: Haluzice 2003- Ateliér v prírode, Slovenská poľnohospodárska univerzita Nitra, 2005, ISBN 80-8069-466-4
 Mikroregión Bošáčka
 Románsky kostolík v Haluziciach

Externé odkazy 
 
 Apsida.sk- profil stredovekého kostola

 
Obce okresu Nové Mesto nad Váhom